wickkiey/tamil-wikipedia-chunked huggingface dataset:
# மலேசியாவில் கல்வி

## கல்வி அமைப்பு

### மலேசிய கல்விச் சட்டம் 1996

2003-ஆம் ஆண்டு தொடக்கம், தொடக்கக் கல்வி என்பது 1996-ஆம் ஆண்டு கல்விச் சட்டத்தின்படி மலேசியாவில் கட்டாயமாக்கப்பட்டு உள்ளது. இதற்கிடையில், சூலை 2025-இல், மலேசிய மக்களவையில் தாக்கல் செய்யப்பட்ட சட்ட முன்வரைவுடன், இடைநிலைக் கல்வியும் கட்டாயமாக்கப்படும் என்று எதிர்பார்க்கப்படுகிறது,  
கொரியா குடியரசு, சிங்கப்பூர் மற்றும் ஜப்பான் போன்ற பல ஆசிய-பசிபிக் நாடுகளைப் போலவே மலேசியாவிலும் சீர்தரப்படுத்தப்பட்ட தேர்வுகள் ஒரு பொதுவான நடைமுறைக் கூறாக அமைகிறது. தற்போது, மலேசியாவில் 20 பொதுப் பல்கலைக்கழகங்கள், 54 தனியார் பல்கலைக்கழகங்கள், 39 தனியார் பல்கலைக்கழகக் கல்லூரிகள், 10 வெளிநாட்டுப் பல்கலைக்கழகக் கிளை வளாகங்கள், 331 தனியார் கல்லூரிகள், 36 பலதொழில்நுட்பப் பயிலகங்கள் *(Polytechnic Institutes)* மற்றும் 105 சமூகக் கல்லூரிகள் உள்ளன.
# மலேசியாவில் கல்வி

## வரலாறு

பத்து பகாட் உயர்நிலைப்பள்ளி]]  
, மலேசியாவின் இரண்டாவது பழைமையான உயர்நிலைப் பள்ளி]]
குடிசைப் பள்ளி *(Sekolah pondok),* மதராசா *(Madrasah);* மற்றும் பிற இசுலாமியப் பள்ளிகள் போன்றவை; மலேசியாவில் கிடைக்கக்கூடிய தொடகக்கால பள்ளிகளின் வடிவங்களாகும். இக்காயாட் அப்துல்லா *(Hikayat Abdullah)* போன்ற மலாய் இலக்கியத்தின் தொடக்கக்கால படைப்புகள் இந்தப் பள்ளிகளைக் குறிப்பிடுகின்றன. அவை தற்போதைய மதச்சார்பற்ற கல்வி மாதிரிக்கு முன்னதாக இருந்தவை என்பதைக் குறிக்கின்றன. அந்தக் காலக்கட்டத்தில், சில மதராசாக்கள் மாநில மதக் குழுவின் கட்டுப்பாட்டின் கீழ் இயங்கின. அவை இன்றுவரை அவ்வாறே தொடர்கின்றன என்றும் அறியப்படுகிறது.
# மலேசியாவில் கல்வி

## வரலாறு

### பிரித்தானிய குடியேற்ற காலம்

மலேசியாவின் பல தொடக்கக்கால பள்ளிகள் பினாங்கு, மலாக்கா, சிங்கப்பூர் எனும் நீரிணை குடியேற்றங்களில் நிறுவப்பட்டன. மலாயாவில் உருவாக்கப்பட்ட மிகப் பழைமையான ஆங்கில மொழிப் பள்ளி பினாங்கு இலவசப் பள்ளி *(Penang Free School)* ஆகும். இது 1816-ஆம் ஆண்டில் நிறுவப்பட்டது. பின்னர் மலாக்கா உயர்நிலைப் பள்ளி, மலாக்கா செயிண்ட் சேவியர் பள்ளி *(St. Xavier's Institution)*, தைப்பிங் ஏழாம் எட்வர்ட் மன்னர் பள்ளி *(King Edward VII School)*; மற்றும் கிள்ளான் ஆங்கிலோ சீனப் பள்ளி *(Anglo Chinese School)* ஆகியவை நிறுவப்பட்டன.  
1874-1914-ஆம் ஆண்டுகளுக்கு இடையில், மலாயாவின் மலாய் மாநிலங்களுக்கும்; பிரித்தானிய பேரரசிற்கும் இடையே தொடர்ச்சியாக பல உடன்படிக்கைகள் செய்து கொள்ளப்பட்டன. இருப்பினும் அந்த உடன்படிக்கைகள் மலாய் தீபகற்பத்தின் மீது பிரித்தானிய கட்டுப்பாட்டையும் செல்வாக்கையும் படிப்படியாக விரிவுபடுத்தின. அதே வேளையில், பாரம்பரிய மலாய் ஆட்சியின் தோற்றத்தையும் தக்க வைத்துக் கொள்ள முயற்சிகள் மேற்கொள்ளப்பட்டன. அந்த வகையில், மலாய் ஆட்சியாளர்களின் பாரம்பரிய முடியாட்சியை நிலைநிறுத்த பிரித்தானியர்கள் முயற்சிகள் மேற்கொண்டனர் என்றும் அறியப்படுகிறது.
# மலேசியாவில் கல்வி

## வரலாறு

### உயர்க் கல்வி வாய்ப்புகள்

இந்த நடைமுறை மலாய்க்காரர்களுக்கு சில சலுகைகளையும் வழங்கியது. குறிப்பாக, தெரிவு செய்யப்பட்ட மலாய்க்காரர்கள் சிலர் உயர்க் கல்வியைப் பெறுவதற்கான வாய்ப்புகளை வழங்கியது. பிரித்தானிய குடியேற்ற நிர்வாக அமைப்பில் மலாய்க்காரர்களின் பங்களிப்புகள் தொடர வேண்டும் என்பதே அந்த நடைமுறையின் முதனமை நோக்கமாக இருந்தது. இதுவே அரசியல் படிநிலைக்குள், மலாய்க்காரர்கள் தொடர்ந்து ஆதிக்கம் செலுத்துவதை உறுதி செய்தது..  
இந்தச் சலுகை நடைமுறை நீரோட்டம், அரசியல் மற்றும் பொருளாதாரத் துறைகளில் சிறுபான்மை இனத்தவர்களான சீனர் மற்றும் இந்தியர் மீது மலாய்க்காரர்களின் ஆதிக்கத்தை நிலைநிறுத்தச் செய்தது. இதன் தொடர்ச்சி, மலேசியாவில் வாழும் சீனர் மற்றும் இந்தியர் சிறுபான்மை இனத்தவரின் சமூகப் பொருளாதாரம்; மற்றும் வாழ்வாதார ஏற்றத் தாழ்வுகளில் நீடித்த தாக்கங்களைத் தற்காலம் வரையில் நீட்டிக்கச் செய்துள்ளது.
# மலேசியாவில் கல்வி

## வரலாறு

### மலாய் ஆசிரியர்கள்

பிரித்தானிய வரலாற்றாசிரியர் ரிச்சர்ட் ஓ. வின்சுடெட் *(Richard O. Winstedt)* என்பவர் மலாய்க்காரர்களின் கல்வித் தரத்தை மேம்படுத்த பற்பல முயற்சிகளை மேற்கொண்டார். அந்த வகையில், மலாய் ஆசிரியர்களை உருவாக்கும் நோக்கத்தில் சுல்தான் இட்ரிஸ் பயிற்சி கல்லூரியை நிறுவுவதில் முக்கிய பங்கு வகித்தார். அடுத்த நிலையில், ரிச்சர்ட் ஜேம்ஸ் வில்கின்சன் *(Richard James Wilkinson)* என்பவர், 1905-ஆம் ஆண்டில் கோலா கங்சார் மலாய் கல்லூரியை நிறுவுவதற்குப் பெரிதும் உதவினார். இந்தக் கல்லூரி மலாய் உயரடுக்குப் பிரிவினருக்கு கல்வி கற்பிப்பதை நோக்கமாகக் கொண்டிருந்தது.  
தொடக்கத்தில், பிரித்தானிய காலனித்துவ அரசாங்கம், மலாய் மொழி இடைநிலைப் பள்ளிகள் எதையும் உருவாக்கவில்லை. இதனால் தொடக்கப் பள்ளியில் மலாய் மொழியில் படித்தவர்கள் இடைநிலைக் கல்வியைத் தொடர்வதற்கு வாய்ப்பு கிடைத்தால், அவர்கள் ஆங்கில மொழிக் கல்விக்கு ஏற்றவாறு மாற வேண்டிய சூழ்நிலை ஏற்பட்டது. மலாய் மொழியின் வரம்புகள் தொடக்கக் கல்விக்கு மட்டுமே என்பதை பிரித்தானிய குடியேற்ற அறிக்கைகளும் உறுதிப்படுத்துகின்றன. இந்தப் பிரச்சினையால் மலாய்க்காரர்கள் பலர் கூடுதல் கல்வியைப் பெற முடியாமல் போய்விட்டது.
# மலேசியாவில் கல்வி

## வரலாறு

### கோலா கங்சார் மலாய் கல்லூரி

1903-ஆம் ஆண்டு மலாயா ஆட்சியாளர்கள் மாநாட்டின் போது, பிரித்தானிய கொள்கையின் வடிவமைப்பு நோக்கத்தை பேராக் சுல்தான் முர்சிடுல் அசாம் சா *(Idris Murshidul Azzam Shah of Perak)* அவர்களும் கூட விமர்சித்துள்ளார்.  
இந்தப் பிரச்சினையைத் தீர்க்க பிரித்தானியர், கோலா கங்சார் மலாய் கல்லூரியை நிறுவினர். இருப்பினும், இந்தக் கல்லூரி, கீழ்நிலை அரசு ஊழியர்களுக்கு கல்வி கற்பிப்பதற்கான ஒரு முக்கிய வழித்தடமாகவே அறியப்பட்டது; மலாய் மக்களுக்கு வணிகக் கதவுகளைத் திறப்பதற்கான ஒரு தீர்வாக அமையவில்லை. அத்துடன், உயர்க் கல்விக் கழகங்களுக்கு மலாய் மாணவர்களைத் தயார்படுத்தும் நோக்கம் கொண்டதாகவும் அமையவில்லை.
# மலேசியாவில் கல்வி

## மலாயா தேசிய கல்வி முறை

1950-களில், தேசிய கல்வி முறையை மேம்படுத்துவதற்கு நான்கு தொடக்கத் திட்டங்கள் உருவாகின.
- **பார்ன்ஸ் அறிக்கை** *(Barnes Report)* (மலாய்க்காரர்களால் ஆதரிக்கப்பட்டது)
- **கட்டளைச் சட்ட அறிக்கை** *(Ordinance Report)* (பார்ன்ஸ் அறிக்கையின் மாற்றம்)
- **பென்-வு அறிக்கை** *(Fenn-Wu Report)* (சீனர்; இந்தியர்களால் ஆதரிக்கப்பட்டது)
- **ரசாக் அறிக்கை** *(Razak Report)* (பார்ன்ஸ் அறிக்கை; பென்-வு அறிக்கை; ஆகிய இரு அறிக்கைகளுக்கும் இடையிலான நல்லிணக்க அறிக்கை)  
சீனர் எதிர்ப்புகளின் மையத்தில், 1952-ஆம் ஆண்டு கல்வி கட்டளைச் சட்டத்தின் மூலம் பார்ன்ஸ் திட்டம் செயல்படுத்தப்பட்டது. 1956-ஆம் ஆண்டில், ரசாக் அறிக்கையை விடுதலை மலாயாவிற்கான கல்விக் கட்டமைப்பாக மலாயா அரசாங்கம் ஏற்றுக்கொண்டது.
# மலேசியாவில் கல்வி

## மலாயா தேசிய கல்வி முறை

### ரசாக் அறிக்கை

ரசாக் அறிக்கை, தொடக்க நிலையில் மலாய், ஆங்கிலம், சீனம் மற்றும் தமிழ் வழிப் பள்ளிகளையும், இடைநிலைப் பள்ளிகளில் மலாய் மற்றும் ஆங்கில வழிப் பள்ளிகளையும் கொண்ட ஒரு தேசிய பள்ளி அமைப்பிற்கு முன்மொழிவு செய்தது. இவை எந்த மொழி கற்பித்தல் முறையையும் பொருட்படுத்தாமல் ஒரே மாதிரியான தேசிய பாடத்திட்டத்தைக் கொண்டிருந்தன. மலாய் வழிப் பள்ளிகள் **தேசிய** *(National)* என்றும், மற்ற மொழிப் பள்ளிகள் **தேசிய வகை** *(National-type)* என்றும் அழைக்கப்படும் எனும் கோரிக்கையையும் முன்வைத்தது.  
1957 மலேசிய விடுதலைச் சட்டத்திற்கு பின்னர் வந்த ஆண்டுகளில், ஏற்கனவே இருந்த சீனப் பள்ளிகள், தமிழ்ப் பள்ளிகள்; மற்றும் சமயப் பள்ளிகள் *(Mission Schools)* அரசாங்க நிதியுதவியை ஏற்றுக் கொண்டன. தேசிய பாடத்திட்டத்தை ஏற்றுக்கொள்ளும் கட்டுப்பாட்டின் கீழ், அவை தங்கள் பயிற்றுவிக்கும் மொழியைத் தக்க வைத்துக் கொள்ள அனுமதிக்கப்பட்டன.
# மலேசியாவில் கல்வி

## மலாயா தேசிய கல்வி முறை

### சீன மேல்நிலைப் பள்ளிகள்

சீன மேல்நிலைப் பள்ளிகளுக்கு இரண்டு முடிவுகள் வழங்கப்பட்டன; அவை அரசாங்க நிதியை ஏற்றுக்கொள்வது; மற்றும் அவை ஆங்கில தேசிய வகை பள்ளிகளாக மாறுவது; அல்லது சீன மொழியிலேயே தக்க வைத்துக் கொள்வது; மற்றும் அரசாங்க நிதி இல்லாமல் தனியார் பள்ளிகளாக இயங்குவது எனும் முடிவுகள். பெரும்பாலான சீனப் பள்ளிகள் இந்த மாற்றத்தை ஏற்றுக்கொண்டன. இருப்பினும் ஒரு சில பள்ளிகள் இந்தச் சலுகையை நிராகரித்து, தனிப்பட்ட சீன உயர்நிலைப் பள்ளிகள் *(Chinese Independent Schools)* எனும் தனித்த நிலையில் இயங்கின.  
மேற்காணும் மாற்றத்திற்குப் பின்னர், சில தேசிய வகை சீனப் பள்ளிகள், தங்களின் தனியார் சீன உயர்நிலைப் பள்ளிகளின் கிளைகளை மீண்டும் நிறுவின. எஞ்சியிருந்த தேசியமயமாக்கப்பட்ட அனைத்துப் பள்ளிகளும்; 1970-களில், மலாய் மொழியை முக்கிய கல்வி ஊடக மொழியாகப் படிப்படியாக ஏற்றுக் கொண்டன. இருப்பினும் ஆங்கில மொழி மட்டும் அவர்களின் பாடத்திட்டத்தில் கட்டாயப் பாடமாகவே நிலைத்து நீடித்தது.
# மலேசியாவில் கல்வி

## மலேசிய கல்வி அமைச்சுகள்

1996-ஆம் ஆண்டில், 1956-ஆம் ஆண்டின் கல்வி மேலாணையையும் *(Education Ordinance of 1956);* 1961-ஆம் ஆண்டின் கல்விச் சட்டத்தையும் *(Education Act of 1961)* திருத்துவதற்காக 1996-ஆம் ஆண்டின் கல்விச் சட்டம் *(Education Act of 1996)* நிறைவேற்றப்பட்டது. 2004-ஆம் ஆண்டில், மலேசிய கல்வி அமைச்சு மற்றும் மலேசிய உயர்க் கல்வி அமைச்சு என கல்வி அமைச்சு இரு அமைச்சுகளாகப் பிரிக்கப்பட்டது.  
மலேசிய உயர்க் கல்வி அமைச்சு என்பது மலேசியாவின் உயர்க்கல்வி தொடர்பான கூறுகளைக் கையாளுகிறது. 2013-இல் இரண்டு அமைச்சுகளும் இணைக்கப்பட்ட பிறகு, 2015-இல் அவை மீண்டும் பிரிக்கப்பட்டன. 2018 பொதுத் தேர்தலுக்குப் பிறகு, மலேசிய உயர்க் கல்வி அமைச்சு என்பது மலேசிய கல்வி அமைச்சின் கீழ் உயர்க்கல்வி பிரிவாக மாறியது. முகிதீன் யாசின் அமைச்சரவையில், உயர்கல்வி பிரிவு மீண்டும் மலேசிய கல்வி அமைச்சில் இருந்து பிரிக்கப்பட்டு மார்ச் 10, 2020-இல் மீண்டும் ஒரு புதிய அமைச்சாக உருவாக்கப்பட்டது. 2023-இல் இருந்து மலேசிய உயர்க் கல்வி அமைச்சு தனி ஒரு அமைச்சாக இயங்கி வருகிறது.
# மலேசியாவில் கல்வி

## மலேசிய சீன—தமிழ்ப்பள்ளிகள் மீது வழக்கு

மலேசிய சீனப் பள்ளிகள்; மற்றும் மலேசிய தமிழ்மொழிப் பள்ளிகள்; ஆகிய இருவகையான தாய்மொழிப் பள்ளிகளும்; மலேசிய அரசியலமைப்பின் பிரிவுகள் 152 (1) (a); மற்றும் 152 (1) (b) ஆகியவற்றுடன் இணைந்து செயல்படுகின்றன என்று கோலாலம்பூர் உயர் நீதிமன்றம் திசம்பர் 2021-இன் பிற்பகுதியில் தீர்ப்பளித்தது. இந்தத் தீர்ப்பின் தொடர்பான வழக்கு மலேசியர் பெரும்பாலோரைப் பெரிதும் ஈர்த்த வழக்காக அறியப்படுகிறது.  
**தீபகற்ப மலாய் மாணவர் சங்கம்** *(Gabungan Pelajar Melayu Semenanjung)* (**GPMS**), இசுலாமிய கல்வி மேம்பாட்டு மன்றம் *(Islam Education Development Council)* (**Mappim**); மற்றும் மலேசிய எழுத்தாளர்கள் கூட்டமைப்பு *(Confederation of Malaysian Writers Association)* (**Gapena**) ஆகிய மூன்று அரசு சாரா நிறுவனங்கள் தொடர்ந்த அந்த வழக்கை கோலாலம்பூர் உயர் நீதிமன்றம் நிராகரித்தது. மலேசியாவில் உள்ள தாய்மொழிப் பள்ளிகள் மலேசிய அரசியலமைப்பிற்கு முரணாக அமைவதால், அவற்றைத் தடை செய்ய வேண்டும் என அந்த மூன்று அரசு சாரா நிறுவனங்கள் வழக்கு தொடர்ந்தன.  
கோலாலம்பூர் உயர் நீதிமன்றத்தின் தீர்ப்பை மலேசிய சீனர் சங்கத்தின் பொதுச் செயலாளர் டத்தோ சோங் சின் வூன்; முன்னாள் மலேசிய துணைக் கல்வி அமைச்சரும்; மலேசிய இந்திய காங்கிரசு கட்சியின் துணைத் தலைவருமான டத்தோ பா. கமலநாதன்; ஜனநாயக செயல் கட்சியின் சட்டமன்ற உறுப்பினர் ரோனி லியூ ஆகியோர் வரவேற்றனர். இருப்பினும், கீழ் நீதிமன்றத்தின் தீர்ப்பிற்குப் பிறகு, தாய்மொழிப் பள்ளிகளின் அரசியலமைப்புச் சட்டப்பூர்வத்தன்மை குறித்து மலேசிய உச்சநீதிமன்றம் முடிவு செய்ய வேண்டும் என்று அந்த மூன்று அரசு சாரா நிறுவனங்களும் மலேசிய உச்சநீதிமன்றத்தில் மேல் முறையீடு செய்தன.
# மலேசியாவில் கல்வி

## மலேசிய சீன—தமிழ்ப்பள்ளிகள் மீது வழக்கு

### மலேசிய உச்சநீதிமன்ற தீர்ப்பு

பிப்ரவரி 2024-இல், இசுலாமிய கல்வி மேம்பாட்டு மன்றம் (மாப்பிம்); மற்றும் மலேசிய எழுத்தாளர்கள் கூட்டமைப்பு (கபேனா) ஆகிய இரண்டு அரசு சாரா நிறுவனங்கள் தொடுத்த மேல்முறையீட்டை மலேசிய உச்சநீதிமன்றம் தள்ளுபடி செய்தது.  
சீனம் மற்றும் தமிழ் மொழிப் பள்ளிகள் அரசியலமைப்புச் சட்டத்திற்கு உட்பட்டவை; மற்றும் சட்டபூர்வமானவை என்று உறுதி செய்தது. மலேசிய உச்சநீதிமன்றம் இரண்டுக்கு-ஒன்று என்ற பெரும்பான்மை முடிவில் தீர்ப்பளித்தது.
# மலேசியாவில் கல்வி

## மலேசிய பள்ளி தரங்கள்

### தேசிய பாடத்திட்டத்தைப் பின்பற்றும் அரசு மற்றும் தனியார் பள்ளிகள்

மலேசியாவில் பள்ளி ஆண்டு என்பது இரண்டு அரைக் கல்வி ஆண்டுகளாகப் *(Semester)* பிரிக்கப்பட்டுள்ளது. முதல் அரைக் கல்வி ஆண்டு சனவரி மாதத்தில் தொடங்கி மே மாத இறுதியில் முடிவடைகிறது; இரண்டாவது அரைக் கல்வி ஆண்டு சூன் மாதத்தில் தொடங்கி நவம்பர் மாதத்தில் முடிவடைகிறது.  
| நிலை/தரம் | வயது |  |
| --- | --- | --- |
| மழலையர் விளையாட்டு பள்ளி | 3–4 |  |
| மழலையர் பள்ளி | 4–6 |  |
| முதலாம் வகுப்பு - 1-ஆம் ஆண்டு | 7 |  |
| இரண்டாம் வகுப்பு - 2-ஆம் ஆண்டு | 8 |  |
| மூன்றாம் வகுப்பு - 3-ஆம் ஆண்டு | 9 |  |
| நான்காம் வகுப்பு - 4-ஆம் ஆண்டு | 10 |  |
| ஐந்தாம் வகுப்பு - 5-ஆம் ஆண்டு | 11 |  |
| ஆறாம் வகுப்பு - 6-ஆம் ஆண்டு | 12 |  |
| படிவம் 1 | 13 |  |
| படிவம் 2 | 14 |  |
| படிவம் 3 | 15 |  |
| படிவம் 4 | 16 |  |
| படிவம் 5 | 17 |  |
| 12-ஆம் வகுப்பு - கீழ்நிலைப் படிவம் 6 | 17–18 |  |
| 13-ஆம் வகுப்பு - மேல் படிவம் 6 | 18–19 |  |
| மூன்றாம் நிலைக்கல்வி (கல்லூரி, பாலிடெக்னிக் அல்லது பல்கலைக்கழகம்) | வயது மாறுபடும் | } |
# சுரங்க பொறியியல்

**சுரங்கப் பொறியியல்** என்பது நிலத்திலிருந்து கனிமங்களைப் பிரித்தெடுப்பதாகும். இது கனிம செயலாக்கம், ஆய்வு, அகழ்வாராய்ச்சி, புவியியல், உலோகவியல், புவி தொழில்நுட்பப் பொறியியல் மற்றும் கணக்கெடுப்பு போன்ற பல துறைகளுடன் தொடர்புடையது. ஒரு சுரங்கப் பொறியாளர் கனிம வளங்களை ஆராய்தல் மற்றும் கண்டுபிடிப்பதில் இருந்து, சாத்தியக்கூறு ஆய்வு, சுரங்க வடிவமைப்பு, திட்டங்களின் மேம்பாடு, உற்பத்தி மற்றும் செயல்பாடுகள் நடவடிககைகள் அனைத்தும் சார்ந்த துறை ஆகும்.
# சுரங்க பொறியியல்

### சுரங்கப் பொறியியலின் வரலாறு

வரலாற்றுக்கு முந்தைய காலங்களிலிருந்து இன்றுவரை, மனித இனத்தின் இருப்பில் சுரங்கம் ஒரு குறிப்பிடத்தக்க பங்கைக் கொண்டுள்ளது. நாகரிகத்தின் தொடக்கத்திலிருந்து, மக்கள் கல் மற்றும் மண்பாண்டங்களையும், பின்னர், பூமியின் மேற்பரப்பில் அல்லது அதற்கு அருகில் காணப்படும் உலோகங்களையும் பயன்படுத்தி வருகின்றனர். இவை ஆரம்பகால கருவிகள் மற்றும் ஆயுதங்களை தயாரிக்கப் பயன்படுத்தப்பட்டன. எடுத்துக்காட்டாக, வடக்கு பிரான்ஸ் மற்றும் தெற்கு இங்கிலாந்தில் காணப்படும் உயர்தர பிளின்ட் பாறைகளை தீ வைக்கவும் உடைக்கவும் பயன்படுத்தப்பட்டன. சுண்ணாம்புப் பகுதிகளில் பிளின்ட் சுரங்கங்கள் கண்டுபிடிக்கப்பட்டுள்ளன, அங்கு கல்லின் தையல்கள் தண்டுகள் மற்றும் காட்சியகங்கள் மூலம் நிலத்தடியில் பின்பற்றப்பட்டன. தொல்பொருள் பதிவில் அறியப்பட்ட மிகப் பழமையான சுரங்கம் எஸ்வதினியில் உள்ள "சிங்கக் குகை" ஆகும். ரேடியோகார்பன் டேட்டிங் சுமார் 43,000 ஆண்டுகள் பழமையானது என்பதைக் குறிக்கும் இந்த இடத்தில், பழைய கற்கால மனிதர்கள் ஹெமாடைட் கனிமத்தை வெட்டினர், இது இரும்பைக் கொண்டிருந்தது மற்றும் சிவப்பு நிறமி ஓச்சரை உற்பத்தி செய்ய அரைக்கப்பட்டது.
# சுரங்க பொறியியல்

### இந்தியா

இந்தியாவின் சுரங்கத் தொழிலின் பெரும்பகுதி 1952 ஆம் ஆண்டின் சுரங்கச் சட்டம் மற்றும் 1955 ஆம் ஆண்டின் சுரங்க விதிகளால் கட்டுப்படுத்தப்படுகிறது. இந்த குறியீடுகள் அனைத்து சுரங்கங்களும் பின்பற்ற வேண்டிய அனைத்து செயல்பாட்டு, சுகாதாரம் மற்றும் பாதுகாப்பு தரநிலைகளையும் கோடிட்டுக் காட்டுகின்றன. 2017 ஆம் ஆண்டின் நிலக்கரி சுரங்க ஒழுங்குமுறை போன்ற சில துணைப்பிரிவுகள், சுரங்கத்தின் மிகவும் சிறப்பு வாய்ந்த துணைப்பிரிவுகளில் நடைமுறைகளை கோடிட்டுக் காட்ட உருவாக்கப்பட்டுள்ளன. இந்த குறியீடுகளின் இந்த அமலாக்கம் மத்திய தொழிலாளர் மற்றும் வேலைவாய்ப்பு அமைச்சகத்தின் (MOL&E) கீழ் உள்ள சுரங்கப் பாதுகாப்பு இயக்குநரகம் (DGMS) ஆல் நிர்வகிக்கப்படுகிறது. இந்த வரையறைகள் சட்டங்கள் என்பதால், அவை அபராதம், சுரங்க உரிம ரத்து மற்றும் சிறைத்தண்டனை போன்ற சட்ட விளைவுகளையும் ஏற்படுத்தக்கூடும். இந்த குறியீடுகள் தனிப்பட்ட அளவில் பின்பற்றப்படுவதை உறுதிசெய்ய சுரங்க பொறியாளர்கள் நெருக்கமாக பணியாற்றுகிறார்கள்
# கோணப் பிரிதிறன்

**கோணப் பிரிதிறன்** என்பது ஒளியியல் அல்லது வானொலி தொலைநோக்கி, நுண்ணோக்கி, கேமரா அல்லது கண் போன்ற எந்தவொரு பிம்பத்தை உருவாக்கும் சாதனத்தின் திறனை விவரிக்கிறது, இது ஒரு பொருளின் சிறிய விவரங்களை வேறுபடுத்தி அறிய உதவுகிறது, இதன் மூலம் அது படத் தெளிவுத்திறனின் முக்கிய தீர்மானிப்பானாக அமைகிறது. இது ஒளி அலைகளுக்குப் பயன்படுத்தப்படும் ஒளியியலிலும், வானொலி அலைகளுக்குப் பயன்படுத்தப்படும் ஆண்டெனா கோட்பாட்டிலும், ஒலி அலைகளுக்குப் பயன்படுத்தப்படும் ஒலியியலிலும் பயன்படுத்தப்படுகிறது. இது கோணத் தெளிவுத்திறன் என்றும் அழைக்கப்படுகிறது.
# பக்கர் அல்-தின் அல்-அக்லதி

**பக்ர் அல்-தின் அல்-அக்லதி** (*Fakhr al-Din al-Akhlati*) என்பவர் மேற்கு ஆசிய தீபகற்பமான அனத்தோலியாவைச் சேர்ந்த குர்திசு மற்றும் இசுலாமிய வானியலாளர் ஆவார். ஈரான் நாட்டின் மரகா வானாய்வகத்தில் இவர் பணிபுரிந்தார். பாரசீக பல்துறை வல்லுநர் நசீர் அல்-தின் அல்-துசி அங்கு பணிபுரிய நியமித்த முதல் வல்லுநர்களில் இவரும் ஒருவர். அல்-அக்லதியின் வாழ்க்கை 1258 ஆம் ஆண்டில் மங்கோலியர்களின் கைகளில் பாக்தாத்து வீழ்ச்சியடைந்த காலகட்டத்திற்கு சமமானதாகும்.
# கெர்னோவைட்டு

**கெர்னோவைட்டு** (*Kernowite*) என்பது Cu<sub>2</sub>Fe(AsO<sub>4</sub>)(OH)<sub>4</sub>·4H<sup>2</sup>O என்ற மூலக்கூற்று வாய்ப்பாட்டால் விவரிக்கப்படும் ஓர் ஆர்சனேட்டு கனிமமாகும். 2020 ஆம் ஆண்டில் இக்கனிமம் முதலில் கண்டுபிடிக்கப்பட்டது. கார்ன்வாலின் பெயரால் இது அழைக்கப்படுகிறது. கார்னிசு மொழியில் கார்ன்வாலை கெர்னோவ் என்று அழைப்பர்.  
கெர்னோவைட்டு என்பது ஒரு சிக்கலான ஆர்சனேட்டு கனிமமாகும். முதன்முதலில் 2020 ஆம் ஆண்டில் கண்டுபிடிக்கப்பட்டு விவரிக்கப்பட்டது. மேலும் இது இலிரோகோனைட்டு கனிமத்துடன் நெருங்கிய தொடர்பு கொண்டுள்ளது. இலிரோகோனைட்டு கனிமத்தில் இடம்பெற்றுள்ள அலுமினியத்திற்கு பதிலாக கெர்னோவைட்டில் இரும்பு இடம்பெற்றுள்ளது. எனவே நீல நிறத்திற்குப் பதிலாக பச்சை நிறமாக மாறுகிறது. கார்னிசு மொழியில் கார்ன்வாலின் பெயரான கெர்னோவிலிருந்து கெர்னோவைட்டு என்ற பெயர் பெறப்பட்டது. இக்கனிமம் கார்ன்வாலின் செயிண்ட் டே, வீல் கோர்லேண்ட்டு சுரங்கத்தில் சுமார் 1800 ஆம் ஆண்டில் வெட்டப்பட்ட ஒரு பாறையில் கண்டுபிடிக்கப்பட்டது.
# பால்குரிகி சோமநாதர்

Mahakavi palakurthy somanathudu).JPG
**பால்குரிகி சோமநாதர்** (*Palkuriki Somanatha*) தெலுங்கு, கன்னடம் மற்றும் சமசுகிருத மொழிகளில் கவிஞராக இருந்தார். மேலும் அந்த மொழிகளில் பல படைப்புகளை எழுதினார். 12 ஆம் நூற்றாண்டின் சமூக சீர்திருத்தவாதியான பசவண்ணாவைப் பின்பற்றிய வீரசைவராக இருந்தார். இவரது எழுத்துக்கள் முதன்மையாக சைவ நம்பிக்கையை பரப்புவதை நோக்கமாகக் கொண்டிருந்தன. மேலும் சோமநாதர் சைவக் கவிஞராகவும் இருந்தார். நன்னே சோடர், மல்லிகார்ஜுன பண்டிதராத்யர் மற்றும் சோமநாதர் ஆகிய மூவரும் **சிவகவித்ராயம்** (அதாவது சைவ கவிஞர் மூவர்) என்று குறிப்பிடப்படுகிறார்கள். இந்த மூவரும் பிதுபார்த்தி கவிஞர்கள் மற்றும் யாதவக்குள அன்னமையா ஆகியோருடன் இணைந்து ஆந்திரப் பிராந்தியத்தில் வீரசைவ இயக்கத்தின் முன்னோடியாக இருந்தனர்.
# பால்குரிகி சோமநாதர்

## வாழ்க்கை

சோமநாதர் தனது முதல் படைப்பான பசவ புராணத்தில் தனது பெற்றோரின் பெயர்களை விஷ்ணுராமிதேவர் மற்றும் சிறியாதேவி என்று குறிப்பிடுகிறார். இதன்மூலம் இவர் பிறப்பால் ஒரு சைவர் அல்ல என்பதை அறிய முடிகிறது. பொதுவாக சைவ எழுத்தாளர்கள் இவ்வாறு பெயர் வைப்பது நடைமுறையில் இல்லை. அவர்கள் தங்கள் உண்மையான பெற்றோரைக் குறிப்பிடுவதில்லை. மாறாக கடவுள் சிவனை தந்தையாகவும், அவரது மனைவி பார்வதியை தாயாகவும் கருதுகின்றனர்.தெலுங்கானா மாநிலத்தின் வாரங்கல் மாவட்டத்திலும், கன்னடம் பேசும் பகுதியிலும் ( கருநாடகம் ) பால்குரிகி என்ற கிராமம் இருப்பதால், இவர் பிறந்த இடம் நிச்சயமற்றது. கருநாடகாவின் இராமநகர மாவட்டத்தில் உள்ள மகடி வட்டத்தில் அமைந்துள்ள கால்யா என்ற கிராமத்தில் இவர் தனது கடைசி நாட்களைக் கழித்தார். காள்யா என்கிற கல்யாணபுரத்தில் வசித்து வந்த சர்வசிலே சென்னம்மா என்ற பெண் சந்நியாசியைப் பார்க்க விரும்பிய பால்குரிகி சோமநாதர், கிராமத்திற்கு வந்து, அவரது வேண்டுகோளின் பேரில் தான் இறக்கும் வரை அதே கிராமத்தில் தங்கியிருந்தார். இவரது கல்லறை அங்கே அமைந்துள்ளது. மேலும், இன்றுவரை பக்தர்களால் வணங்கப்படுகிறது.
# பால்குரிகி சோமநாதர்

## எழுத்துக்கள்

; தெலுங்கு மொழி  
*பசவ புராணம்*, *பண்டிதராத்ய சரித்திரம்*, *மலமாதேவி புராணம்*, *அனுபவாசரம்*, *சென்னமல்லு சிசமலு*, *விருஷாதிப சதகம்* மற்றும் *சதுர்வேதசாரம்* (வசனங்களில்) *பசவோதாரனம்* ,*பசவராகதை* ஆகியவை இவரது தெலுங்கு மொழி எழுத்துக்களில் முக்கியமானவை.  
; கன்னட மொழி  
*பசவராகதை*, *பசவதயாராகதை*, சத்குருகதை, சிலசம்பாதனே, சகஸ்ரகானநாமா, பஞ்சரத்னம் ஆகியவை கன்னட இலக்கியத்திற்கு இவர் செய்த பங்களிப்புகள் ஆகும்.  
; சமசுகிருத மொழி  
*சோமநாதபாஷ்யம்*, *உருத்ரபாஷ்யம்,* *விருசாபஸ்தகம்*, *பசவோதாரனம்*, *பசவாஷ்டகம்*, *பசவ பஞ்சகம்*, *அஷ்டோத்தர சதநாம கட்யம்*, *பஞ்சப்பிரகர கட்யம்* மற்றும் *ஆசாரங்க கட்யம்* ஆகியவை இவரது சமசுகிருத மொழி எழுத்துக்களில் முக்கியமானவை.
# புத்தூர் வராகி அம்மன் ஆலயம்

**புத்தூர் வராகி அம்மன் ஆலயம்** இலங்கை யாழ்ப்பாண மாவட்டத்தில் புத்தூர் மேற்கில் அமைந்துள்ள ஓர் அம்மன் ஆலயமாகும்.
# கான்சுடண்டின் லுபுலெசுக்கு

**கான்சுடண்டின் லுபுலெசுக்கு** (*Constantin Lupulescu*) என்பவர் உருமேனியா நாட்டைச் சேர்ந்த ஒரு சதுரங்க வீரர். 1984 ஆம் ஆண்டு மார்ச்சு மாதம் 25 ஆம் தேதியன்று இவர் பிறந்தார்.பிடே அமைப்பு 2006 ஆம் ஆண்டு இவருக்கு சதுரங்க கிராண்டுமாசுட்டர் பட்டத்தை வழங்கியுள்ளது. ஐந்து முறை உருமேனிய நாட்டின் சதுரங்க வெற்றியாளர் பட்டத்தை வென்றுள்ளார். சதுரங்க உலகக் கோப்பை போட்டியில் 2009, 2011 2013 2015, 2019 , 2021, 2025 ஆகிய ஆண்டுகளில் கலந்து கொண்டு விளையாடியுள்ளார்.
# கான்சுடண்டின் லுபுலெசுக்கு

## சதுரங்க வாழ்க்கை

2007, 2010, 2011, 2013 மற்றும் 2015 ஆம் ஆண்டுகளில் உருமேனிய சதுரங்க வெற்றியாளர் பட்டத்தை கான்சுடண்டின் லுபுலெசுக்கு வென்றார். 2004 ஆம் ஆண்டு முதல் சதுரங்க ஒலிம்பியாடு போட்டியிலும், 2005 ஆம் ஆண்டு முதல் ஐரோப்பிய அணி சதுரங்க வெற்றியாளர் போட்டியிலும் உருமேனியாவுக்காக விளையாடியுள்ளார். 2003 ஆம் ஆண்டு நடைபெற்ற புக்கரெசுட்டு சதுரங்கப் போட்டி மற்றும் 2006 ஆம் ஆண்டு நடைபெற்ற புக்கரெசுட்டு சதுரங்கப் போட்டிகளில் தெளிவான முதலிடத்தைப் பிடித்தார். 2006 ஆம் ஆண்டு திமிசோராவில் விளாடிசுலாவ் நெவெட்னிச்சியுடன் முதல் இடத்தைப் பகிர்ந்துகொண்டார். 2008 ஆம் ஆண்டு புக்கரெசுட்டு நகரத்தில் நடந்த விக்டர் சியோகால்டியா நினைவு சதுரங்கப் போட்டியில் இரண்டாவது இடத்தைப் பிடித்தார். இதே ஆண்டு புக்கரெசுட்டு நகரத்தில் நடந்த திறந்தநிலை உரோம்காசு சதுரங்கப் போட்டியில் தமாசு கெலாசுவிலி, அன்டன் பிலிப்போவ், நிட்ச்சாட் மாமெடோவ் மற்றும் அலெக்சாண்டர் இயூபரேவ் ஆகியோருடன் 4–8 ஆவது இடத்தைப் பிடித்தார். 2013 ஆம் ஆண்டில் நடைபெற்ற ஐரோப்பிய தனிநபர் சதுரங்க வெற்றியாளர் போட்டியில் 1-8 வரையிலான இடங்களை பகிர்ந்து கொண்டார். 2014 ஆம் ஆண்டில், பக்கூ திறந்தநிலை சதுரங்கப் போட்டியில் எர்னசுட்டோ இனார்கீவ் உடன் முதல் இடத்தைப் பகிர்ந்து கொண்டார். சமநிலை முறிவு ஆட்டத்தில் இரண்டாவது இடத்தைப் பிடித்தார். 2019 ஆம் ஆண்டில் ரெய்க்சாவிக் திறந்த நிலை போட்டியை வென்றார்.
# கிரிகோர் மெகிதாரியன்

**கிரிகோர் மெகிதாரியன்** (*Krikor Mekhitarian*) என்பவர் பிரேசில் நாட்டைச் சேர்ந்த ஒரு சதுரங்க வீரர். 1986 ஆம் ஆண்டு நவம்பர் மாதம் 15 ஆம் தேதியன்று இவர் பிறந்தார். பிடே அமைப்பு 2010 ஆம் ஆண்டு சதுரங்க கிராண்டு மாசுட்டர் பட்டத்தை இவருக்கு வழங்கியது. இரண்டு முறை பிரேசில் நாட்டு சதுரங்க வெற்றியாளர் பட்டத்தை கிரிகோர் மெகிதாரியன் வென்றுள்ளார்.
# கிரிகோர் மெகிதாரியன்

## ஆரம்பகால வாழ்க்கை

ஆர்மீனிய வம்சாவளியைச் சேர்ந்த பிரேசிலிய தாய்க்கும் லெபனான் தந்தைக்கும் பிறந்த இவர், ஏழு வயதில் சதுரங்கம் விளையாடக் கற்றுக்கொண்டார்.
# கிரிகோர் மெகிதாரியன்

## சதுரங்க வாழ்க்கை

கிரிகோர் மெகிதிரியன் எட்டு மாதங்களுக்குள் தனது கிராண்டுமாசுட்டர் பட்டத்தை அடைந்தார். 2009 ஆம் ஆன்டில் நடைபெற்ற 26ஆவது பிரேசிலிய சதுரங்க வெற்றியாளர் போட்டியில் தனது முதல் கிராண்டுமாசுட்டர் பட்டத்திற்கான விதிமுறையைப் பெற்றார். 7.5/11 என்ற புள்ளிகள் கணக்கில் மூன்றாவது இடத்தைப் பிடித்தார். இரண்டாவது விதிமுறையை 2010 ஆம் ஆண்டு ஏப்ரல் மாதத்தில் நடைபெற்ற லா லகுனா போட்டியில் எட்டாவது இடத்தையும் 6/9 மதிப்பெண்ணையும் பெற்று அடைந்தார். இறுதி விதிமுறையை 2010 ஆம் ஆண்டு சூன் மாதத்தில் உருமேனியாவில் நடைபெற்ற பன்னாட்டு சதுரங்க விழாவில் 9ஆவது இடத்தைப் பிடித்து நிறைவு செய்தார். அங்கு 8/11 புள்ளிகள் ஈட்டினார்.  
டாடா எஃகு சதுரங்கப் போட்டியின் சி குழுவில் 2013 ஆம் ஆண்டில் பங்கேற்று, 8/13 புள்ளிகளுடன் 4ஆவது இடத்தைப் பிடித்தார்.
# கிரிகோர் மெகிதாரியன்

## 2016 சதுரங்க ஒலிம்பியாடு புறக்கணிப்பு

2016 ஆம் ஆண்டு சதுரங்க ஒலிம்பியாடு போட்டி அசர்பைசானின் பக்கூவில் நடைபெற்றது. போட்டியை நடத்தும் நாட்டோடு ஆயுத மோதலில் ஈடுபட்டிருந்த ஆர்மீனியா, தனது பிரதிநிதிகள் குழு ஆபத்தில் இருப்பதாகக் கூறி நிகழ்வைப் புறக்கணித்தது. ஆர்மீனிய வம்சாவளியைச் சேர்ந்தவராக இருந்ததால், அப்போதைய பிரேசிலிய சதுரங்க வெற்றியாளரான கிரிகோர் மெகிதாரியன், ஆர்மீனிய அணியை ஆதரிப்பதற்கும் அசர்பைசானில் ஆர்மீனியர்களுக்கு எதிரான வன்முறையை எதிர்ப்பதற்கும் ஒரு வழியாக இந்த நிகழ்வில் பங்கேற்க வேண்டாம் என்று முடிவு செய்தார்.
# கிரிகோர் மெகிதாரியன்

## அணி சதுரங்க முடிவுகள்

ஐந்து சதுரங்க ஒலிம்பியாடு போட்டிகளில் கிரிகோர் மெகிதாரியன்பிரேசிலைப் பிரதிநிதித்துவப்படுத்தியுள்ளார்  
- 39ஆவது சதுரங்க ஒலிம்பியாடு: காண்டி மான்சிசுக்கு, 2010 - பலகை 4, 3.5/8 (+1 =5 -2)
- 40ஆவது சதுரங்க ஒலிம்பியாடு: இசுதான்புல், 2012 - காத்திருப்பு, 3/6 (+1 =4 -1)
- 41ஆவது சதுரங்க ஒலிம்பியாடு: துரோம்சோ, 2014 - பலகை 3, 6.5/10 (+5 =3 -2)
- 43ஆவது சதுரங்க ஒலிம்பியாடு: பத்தூமி, 2018 - பலகை 4, 5.5/8 (+4 =3 -1)
- 44 ஆவது சதுரங்க ஒலிம்பியாடு: சென்னை, 2022 - பலகை 3, 7.5/11 (+7 =1 -3)
# மாரு குர்ஜர கட்டிடக்கலை

, குஜராத், 12ஆம் நூற்றாண்டு]]
, அபு மலை, ஆண்டு 1230]]
மண்டபடத்தின் அழகிய வேலைப்பாடுகளுடன் மேற்கூரை]]  
**மாரு-குர்ஜர கட்டிடக்கலை** அல்லது **சோலங்கிப் பாணி** (*Māru-Gurjara architecture* or *Solaṅkī style*),மேற்கு இந்தியாவின் குஜராத் மற்றும் இராஜஸ்தான் மாநிலங்களில் சோலங்கிப் பேரரசால் (கிபி 960-1243) அறிமுகப்படுத்த கட்டிடக்கலை ஆகும். மாரு-குர்ஜர கோயில் கட்டிடக்கலையானது, இந்துக் கோயில் கட்டிடக்கலையில் வட இந்தியப் பிரிவான நாகரா கோயில் கட்டிடக்கலையின் துணைப் பாணியாகும்மரு-குர்ஜர கடடிடக் கலையில் தில்வாரா கோயில் போன்று பல சமணக் கோயில்கள் எழுப்பப்பட்டது.  
மாரு-குர்ஜர கட்டிடக்கலையில் கோயிலின் முதன்மை கோபுரங்களைச் சுற்றி சிறிய அளவிலான சிறிய கோபுரங்கள் காணப்படும். மேலும் பெரிய கோயில்கள் தாழ்வாரங்களுடன் கூடிய இரண்டு சிறிய பக்க நுழைவாயில்கள் அமைந்திருக்கும். மாரு-குர்ஜர கட்டிடக்கலையில் கட்டப்பட்ட கோயில்களின் உட்புறங்கள் ஆடம்பரமாக அலங்கரிக்கப்பட்டுள்ளது. கோயிலின் மேற்பரப்புகளில் விரிவான செதுக்கல்கள் உள்ளது. குறிப்பாக இப்பாணியில் கட்டப்பட்ட சமணக் கோயில்கள் பெரும்பாலும் உள்ளே செதுக்கப்பட்ட சிறிய தாழ்வான குவிமாடங்களைக் கொண்டுள்ளது. அவை மிகவும் சிக்கலான பூவேலைப்பாடு வடிவமைப்பைக் கொண்டுள்ளது. மற்றொரு தனித்துவமான அம்சம் தூண்களுக்கு இடையில் உயர்ந்த வளைவு போன்ற கூறுகள், மையத்தில் மேலே உள்ள கிடைமட்ட கற்றையைத் தொட்டு, விரிவாக செதுக்கப்பட்டுள்ளன. இவை எந்த பாணியிலான கட்டமைப்பைக் கொண்டிருக்கவில்லை. மேலும் அவை முற்றிலும் அலங்காரமானவை. இந்த பாணி பெரிய தூண் மண்டபங்களை உருவாக்கியது. இதன் பல பக்கங்களில் திறந்திருக்கும். சமண கோயில்கள் பெரும்பாலும் ஒரு மூடிய மற்றும் இரண்டு தூண் மண்டபங்களை பிரதான அச்சில் வரிசையாகக் கொண்டுள்ளது. இது சன்னதிக்கு வழிவகுக்கும்.
, ஹியூஸ்டன், ஆண்டு 2004]]
தில்லி சுல்தானகம் ஆட்சியின் போது, 1298ஆம் ஆண்டு முதல் மரு-குர்ஜர கட்டிடக்கலையானது நலிவடைந்தது. இருப்பினும் மாரு-குர்ஜர கட்டிடக்கலையானது சமணர்களால் 15ஆம் நூற்றாண்டு வரை வளர்க்கப்பட்டது.20ஆம் நூற்றாண்டு முதல் இந்தியாவிலும், வெளிநாடுகளிலும் சுவாமிநாராயண் சம்பிரதாயத்தினர் மாரு-குர்ஜர கோயில் கட்டிடக்கலையில் சுவாமி நாராயணனுக்கு பல கோயில்கள் எழுப்பினர்.
# மாரு குர்ஜர கட்டிடக்கலை

## மாரு-குர்ஜர பாணி கட்டமைப்புகள்

- கிராது கோயில்கள்
- பரோலி கோயில்கள்
- உருத்ர மகாலய கோயில்
- சூரியன் கோயில், குஜராத்
- இராணியின் படிக்கிணறு, குஜராத்
- பவோலி
# மாரு குர்ஜர கட்டிடக்கலை

## படக்காட்சிகள்

### துவக்க கால சமணக் கோயில்கள்

, இராஜஸ்தான்]]
# மாரு குர்ஜர கட்டிடக்கலை

## இதனையும் காண்க

- இந்துக் கோயில் கட்டிடக்கலை
- நாகரா கோயில் கட்டிடக்கலை
- ராஜஸ்தானின் கட்டிடக்கலை
- திராவிடக் கட்டிடக்கலை
- போசளர் கட்டிடக்கலை
# மாரு குர்ஜர கட்டிடக்கலை

## அடிக்குறிப்புகள்

- Harle, J.C., *The Art and Architecture of the Indian Subcontinent*, 2nd edn. 1994, Yale University Press Pelican History of Art,
-
- Michell, George, (1977) *The Hindu Temple: An Introduction to its Meaning and Forms*, 1977, University of Chicago Press,
- Michell, George (1990), *The Penguin Guide to the Monuments of India, Volume 1: Buddhist, Jain, Hindu*, 1990, Penguin Books,
- Rowland, Benjamin, *The Art and Architecture of India: Buddhist, Hindu, Jain*, 1967 (3rd edn.), Pelican History of Art, Penguin,
- Singh, Kavita, "The Temple's Eternal Return: Swaminarayan Akshardham Complex in Delhi", 2010, *Artibus Asiae*, Vol 70, no. 1, academia.edu
-
-
-
-
# மா. கோவிந்தராசு

**மா. கோவிந்தராசு** (*M. Govindarasu*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் தஞ்சாவூர் மாவட்டம் பேராவூரணி நகரைச் சேர்ந்தவர். பத்தாம் வகுப்பு வரைக் கல்வி பயின்றுள்ள கோவிந்தராசு, அனைத்திந்திய அண்ணா திராவிட முன்னேற்றக் கழகத்தினைச் சார்ந்தவர். இவர், 2016ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் மயிலாடுதுறை சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# மலேசிய கல்விச் சட்டம் 1996

**மலேசிய கல்விச் சட்டம் 1996** (ஆங்கிலம்: *Malaysia Education Act 1996*; மலாய்: *Akta Pendidikan Malaysia 1996*) என்பது மலேசிய நாடாளுமன்றத்தின் ஒரு சட்டமாகும். இது கல்வி மற்றும் அதனுடன் தொடர்புடைய கூறுகளை வழங்குவதற்காக இயற்றப்பட்டது.  
உலகத் தரம் வாய்ந்த கல்வியில் சிறந்து விளங்க வேண்டும் எனும் மலேசியாவின் இலட்சியங்களுக்கு ஏற்றவாறு, தேசிய கல்வி முறையை வலுப்படுத்துவதை இந்தச் சட்டம் நோக்கமாகக் கொண்டது.  
இதுவே 1961-ஆம் ஆண்டு மலேசியக் கல்விச் சட்டத்தின் நீட்டிப்பு; மற்றும் புதுப்பித்தல் ஆகும். கல்விச் சட்டம் 1996, தற்போதுள்ள கல்வி இலட்சியங்கள் மற்றும் கல்விக் கொள்கைகளின் தொடர்ச்சியைக் குறிக்கிறது.
# மலேசிய கல்விச் சட்டம் 1996

## அமைப்பு

மலேசிய கல்விச் சட்டம் 1996, அதன் தற்போதைய வடிவத்தில் (1 சனவரி 2012), 156 பிரிவுகள்; 1 அட்டவணை; (2 திருத்தங்கள் உட்பட) 16 பகுதிகளைக் கொண்டுள்ளது.  
- பகுதி I: தொடக்கநிலை
- பகுதி II: நிர்வாகம்
- பகுதி III: தேசிய கல்வி அறிவுரைக் குழு
- பகுதி IV: கல்வி முறை
- பிரிவு 1—தேசிய கல்வி முறை
- பிரிவு 2—முன்பள்ளி கல்வி
- பிரிவு 3—தொடக்கக் கல்வி
- பிரிவு 4—இரண்டாம் நிலைக் கல்வி
- பிரிவு 5—இடைநிலைக் கல்வி
- பிரிவு 6—பிற கல்வி நிறுவனங்கள்
- பிரிவு 7—தொழில்நுட்பக் கல்வி மற்றும் பாலிடெக்னிக் கல்லூரிகள்
- பிரிவு 8—சிறப்புக் கல்வி
- பிரிவு 9—ஆசிரியர் கல்வி
- பிரிவு 10—கல்வி நிறுவனங்களில் சமயம் கற்பித்தல்
- பிரிவு 11—கல்வி நிறுவனங்களின் மேலாண்மை
- பிரிவு 12—வசதிகள் மற்றும் சேவைகளை வழங்குதல்
- பகுதி V: மதிப்பீடு மற்றும் தேர்வு
- பகுதி VI: உயர்க்கல்வி
- பகுதி VII: தனியார் கல்வி நிறுவனங்கள்
- பகுதி VIII: கல்வி நிறுவனங்களின் பதிவு
- பிரிவு 1—கல்வி நிறுவனங்களின் பதிவு
- பிரிவு 2—பதிவை நீக்கல் செய்தல்
- பிரிவு 3—ஆளுநர்கள் மற்றும் பணியாளர்களின் பதிவு
- பிரிவு 4—மாணவர்களின் பதிவு
- பிரிவு 5—தலைமைப் பதிவாளர் கல்வி நிறுவனங்களை மேற்பார்வை செய்தல்
- பகுதி IX: ஆசிரியர்களின் பதிவு
- பிரிவு 1—ஆசிரியர்களின் பதிவு
- பிரிவு 2—கற்பித்தலுக்கான அனுமதிகள்
- பிரிவு 3—இதர
- பகுதி X: பள்ளிகளின் ஆய்வகம்
- பிரிவு 1—ஆய்வாளர் அலுவலகம்
- பிரிவு 2—பொது
- பகுதி XI: நிதி
- பகுதி XII: மேல்முறையீடுகள்
- பகுதி XIII: விதிமுறைகள்
- பகுதி XIV: குற்றங்கள் மற்றும் தண்டனைகள்
- பகுதி XV: இதர
- பகுதி XVI: இடைக்காலம் மற்றும் நீக்கல் செய்தல்
- அட்டவணை
# மலேசிய கல்விச் சட்டம் 1996

## மலேசியாவில் கல்வி சார்ந்த சட்டங்கள்

மலேசிய கல்வி அமைச்சு, கல்வி சார்ந்த பல முக்கிய சட்டங்கள்; மற்றும் கொள்கைகளை நிர்வகிக்கும் பொறுப்பிலும் உள்ளது.  
- **கல்வி நிறுவனங்கள் (ஒழுங்குமுறை) சட்டம் 1976** [சட்டம் 174]
- (*Educational Institutions (Discipline) Act 1976* [Act 174])
- **டேவான் பகாசா புசுதாக்கா சட்டம் 1959** [சட்டம் 213]
- (*Dewan Bahasa dan Pustaka Act 1959* [Act 213])
- **மலேசியத் தேர்வுகள் மன்றச் சட்டம் 1980** [சட்டம் 225]
- (*Malaysian Examinations Council Act 1980* [Act 225])
- **மலேசிய கல்விச் சட்டம் 1996** [சட்டம் 550]
- (*Education Act 1996* [Act 550])
# பெரியண்ணன் அரசு

**பெரியண்ணன் அரசு** (*Periyannan Arasu*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இவர் புதுக்கோட்டை மாவட்டம் புதுக்கோட்டை நகரைச் சேர்ந்தவர். பெரியண்ணன் அரசு முதுநிலை அறிவியல் படிப்பினை தஞ்சாவூர் பூண்டி புட்பம் கல்லூரியில் முடித்துள்ளார். திராவிட முன்னேற்றக் கழகத்தினைச் சார்ந்தவர். இவர், 2016ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் புதுக்கோட்டை சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# ஏ. இரத்தினசபாபதி

**ஏ. இரத்தினசபாபதி** (*E. Rathinasabhapathy*) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இரத்தினசபாபதி புதுக்கோட்டை மாவட்டம் நெற்குப்பம் பகுதியினைச் சேர்ந்தவர். பத்தாம் வகுப்பு வரை பள்ளிக் கல்வியினை முடித்துள்ள இரத்தினசபாபதி அனைத்திந்திய அண்ணா திராவிட முன்னேற்றக் கழகத்தினைச் சார்ந்தவர். இவர், 2016ஆம் ஆண்டு தமிழ்நாடு சட்டமன்றத்திற்கு நடைபெற்ற தேர்தலில் அறந்தாங்கி சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.
# அன்புச் சோலை திட்டம்

**அன்புச் சோலை திட்டம்** (*Anbucholai*) என்பது இந்தியாவிலுள்ள தமிழகத்தில் மூத்த குடிமக்களின் நல்வாழ்வை மேம்படுத்தவும், அவர்கள் வீட்டில் சோர்ந்து போகாமல் ஊக்கம் பெறவும் உதவும் வகையில் தமிழக அரசால் தொடங்கப்பட்ட ஒரு நலத் திட்டமாகும்.
# அன்புச் சோலை திட்டம்

## நோக்கம்

குடும்பத்தில் புறக்கணிக்கப்படும் 60 வயதுக்கு மேற்பட்ட பல முதியவர்களின் தனிமையையும், மனச்சோர்வையும் அவர்கள் எதிர்கொள்ளவும், பொழுதுபோக்கு அம்சங்கள், யோகா பயிற்சிகள், நூலகம் மற்றும் தேவையான திறன் மேம்பாட்டு சேவைகள் மூலம் அவர்களின் ஆரோக்கியத்தில் கவனம் செலுத்தவும் உதவுவது அன்புச் சோலை திட்டத்தின் நோக்கமாகும்.
# அன்புச் சோலை திட்டம்

## முதியோர் மனமகிழ் வளமையம்

அன்புச் சோலை திட்டத்தை செயல்படுத்துவதற்காக முதியோர் மனமகிழ் வளமையங்கள் திறக்கப்பட்டுள்ளன. ஒவ்வொரு மையமும் குறைந்தபட்சம் 50 மூத்த குடிமக்கள் பயன்பெறும் வகையில் அமைக்கப்பட்டுள்ளது. பகல் நேரங்களில் மட்டுமே செயல்படும் இந்த மையங்களில் முதியவர்கள் கு தோழமை மற்றும் அர்த்தமுள்ள செயல்பாடுகளில் ஈடுபட முடியும்.  
தன்னார்வத் தொண்டு நிறுவனங்களின் ஆதரவுடன், மையங்களுக்கு வரும் முதியவா்களுக்கு மதிய உணவு மற்றும் சிற்றுண்டி இலவசமாக வழங்கப்படுகிறது. முதியோரின் விரிவான பராமரிப்பை உறுதி செய்வதற்காகத் தகுதி வாய்ந்த பராமரிப்பாளர்களும் இயன்முறை சிகிச்சையாளர்களும் பணியமா்த்தப்பட்டுள்ளனர்.  
முதியோர் எளிதில் சென்றடையும் வகையில் போக்குவரத்து வசதியுள்ள இடங்களிலேயே அன்புச் சோலை மையங்கள் அமைக்கப்பட்டுள்ளன என்பது குறிப்பிடத்தக்கது.
# அன்புச் சோலை திட்டம்

## திட்டத்தின் தொடக்கம்

மதுரை, கோவை, திருச்சி, சேலம், திருப்பூர், ஈரோடு, தூத்துக்குடி, வேலூர், தஞ்சாவூர், திண்டுக்கல் ஆகிய 10 மாநகராட்சிகளில் தலா 2 மையங்கள், தொழில் துறைமாவட்டங்களான இராணிப்பேட்டை, கிருட்டிணகிரி, சென்னைமாநகராட்சியில் தண்டையார்பேட்டை, சோழிங்கநல்லூர், விருகம்பாக்கம் என மொத்தம் 25 அன்புச்சோலை மையங்கள் ரூ.10 கோடி மதிப்பீட்டில் தொடங்கப்பட்டுள்ளன.  
தமிழக முதல்வர் மு. க. ஸ்டாலின் மூத்த குடிமக்களின் நல்வாழ்வை மேம்படுத்துவதற்காக, “அன்புச்சோலை – முதியோர் மனமகிழ் வள மையம்” என்ற திட்டத்தை திருச்சி மாநகரில் 10.11.2025 அன்று தொடங்கி வைத்தார்.
# பார்ன்ஸ் அறிக்கை

**பார்ன்ஸ் அறிக்கை** (ஆங்கிலம்: *Barnes Report*; மலாய்: *Laporan Barnes 1950*) என்பது பிரித்தானிய மலாயாவில் ஒரு தேசிய கல்வி முறையை உருவாக்குவதற்காக 1951-ஆம் ஆண்டு முன்வைக்கப்பட்ட பிரித்தானிய திட்டத்தின் ஓர் அறிக்கை ஆகும். மலேசிய சீனர்களால் ஆதரிக்கப்பட்ட பென்-வு அறிக்கை *(Fenn-Wu Report)* மலாய்க்காரர்களின் ஒப்புதலைப் பெறவில்லை. இறுதியில், ஆங்கில வழி *தேசியப் பள்ளிகள்* குறித்த பார்ன்ஸ் அறிக்கையின் பரிந்துரைகள் 1952-ஆம் ஆண்டு கல்வி ஆணையின் *(1952 Education Ordinance)* மூலம் செயல்படுத்தப்பட்டன.  
இந்த 1952-ஆம் ஆண்டு கல்விச் சட்டம் சீனர்களின் கடுமையான எதிர்ப்புகளைச் சந்தித்தது. மலாய் மொழி அல்லாத பிற மொழிப் பள்ளிகளுக்கான முன்னெடுப்புகள் இல்லாததால் சீனர்கள் வருத்தம் அடைந்தனர்.
# பார்ன்ஸ் அறிக்கை

## வரலாறு

1957-ஆம் ஆண்டு, மலாயாவில் பிரித்தானிய்ர் ஆட்சி முடிவடைவதற்கு முன்பு, மலாயாவின் கல்வி முறை 1951-ஆம் ஆண்டு பார்ன்ஸ் அறிக்கையுடன் மறுசீரமைக்கப்பட்டது.  
மலாயாவில் உள்ள மக்களின் அரசியல் மற்றும் சமூக-பொருளாதார இலக்குகளுக்குப் பொருத்தமான ஒரு கொள்கையை பிரித்தானிய மலாயா அரசாங்கம் விரும்பியது. அந்தக் கட்டத்தில் மலாயாவில் மலாய்க்காரர்கள், சீனர்கள் மற்றும் இந்தியர்கள் என மூன்று முக்கிய இனச் சமூகங்கள் இருந்தன.
# பார்ன்ஸ் அறிக்கை

## வரலாறு

### தாய்மொழிகளுக்கு அங்கீகாரம்

மலாய் மொழி மற்றும் ஆங்கில மொழியில் 6 ஆண்டுகள் தொடக்கக் கல்வியை வழங்கும் ஒரு தேசிய பள்ளி முறையை பார்ன்ஸ் அறிக்கை பரிந்துரைத்தது. காலப்போக்கில், சீனம் மற்றும் தமிழ் மொழிகளில் தனித்தனி பள்ளிகளுக்கான கோரிக்கை குறைந்து மறைந்துவிடும் என்று நம்பப்பட்டது. இருப்பினும் பார்ன்ஸ் அறிக்கைக்கு சீனர் சமூகத்தினர் ஆதரவு வழங்கவில்லை.  
மலாய் மொழி என்பது முதன்மை மொழி எனும் அடிப்படை பரிந்துரையை சீனர் சமூகம் ஏற்றுக்கொண்டது. இருப்பினும், மலாயாவின் தேசிய அடையாளத்தின் முக்கியக் கூறுகளாக சீன மொழியும், தமிழ் மொழியும் அங்கீகரிக்கப்பட வேன்டும்; அதற்கான சில முன்னெடுப்புகளும் இருக்க வேண்டும் என்று பரிந்துரைக்கப்பட்டது.
# பார்ன்ஸ் அறிக்கை

## சீன—தமிழ்ப் பள்ளிகளில் மும்மொழித் திட்டம்

இன உணர்வுகளை அமைதிப்படுத்த, மலாய் பள்ளிகளில் மலாய் மொழி மற்றும் ஆங்கில மொழியை அனுமதிக்கும் வகையில் மாற்றியமைக்கப்பட்ட ஒரு கோட்பாட்டை பிரித்தானிய மலாயா அரசாங்கம் அங்கீகரித்தது.  
அதே வேளையில் தமிழ் மற்றும் சீனப் பள்ளிகளில் (**தமிழ்-மலாய்-ஆங்கிலம்** அல்லது **சீனம்-மலாய்-ஆங்கிலம்**) மும்மொழிகள் கற்பிக்கப்படும் என்றும் பரிந்துரைத்தது. அனைத்துப் பள்ளிகளுக்கும் பொதுவான ஒரு பாடத்திட்டம் பரிந்துரைக்கப்பட்டது. அந்த வகையில், பின்னர் காலத்தில் மலாயாவில் ஒரு தேசிய பள்ளி முறைமை உருவாகும் என்றும் எதிர்பார்க்கப்பட்டது.  
இறுதியில் பார்ன்ஸ் அறிக்கை தோல்வி அடைந்தது. 1955-ஆம் ஆண்டில், மலாயாவின் விடுதலைக்கு இரண்டு ஆண்டுகளுக்கு முன்பு, ரசாக் அறிக்கை அங்கீகரிக்கப்பட்டது. ரசாக் அறிக்கை என்பது மலாய் மொழியை அடிப்படையாகக் கொண்ட ஒரு தேசியக் கல்வி முறையாகும். அந்த முறையில் மலாய் மொழி முதன்மைக் கற்பித்தல் மொழியாக அமையப் பெற்றது.
# தல வரலாறு

**தல வரலாறு** (சமசுகிருதம்: स्थलपुराणम्), ஒரு இந்துக் கோயிலின் வரலாற்று முக்கியத்துவத்தை அல்லது அது அமைந்துள்ள தலத்தின் புனிதத்தை விவரிக்கும் சமயக் குறிப்பு நூலாகும். இது சில நேரங்களில் ஒரு புனித இடத்தை மகிமைப்படுத்தும் வகையில் ஒரு புகழ்ச்சிப் படைப்பாகவும் குறிப்பிடப்படுகிறது. ஒரு ஸ்தல புராணத்தில் கோயில் மற்றும் அதன் அமைவிடம் குறித்து பாரம்பரிய வரலாற்று தொடர்பைக் கொண்டிருக்கும்.
# தல வரலாறு

## விளக்கம்

தல புராணங்கள் வரலாற்று ரீதியாக வாய்மொழியாக, பாரம்பரியமாக ஒரு இந்து கோவிலின் பூசாரிகளால் பரப்பப்பட்டது. அவர்கள் பூஜையின் போது தல புராணத்தை விவரிப்பார்கள். தல புராணங்கள் சில சமயங்களில் கையெழுத்துப் பிரதிகளாகவும் பாதுகாக்கப்பட்டது. தல புராணங்ள் பொதுவாக சமய இலக்கியப் படைப்புகளில் சேர்க்கப்படுகிறது. தற்காலத்தில் தல புராணங்கள் பெரும்பாலும் அச்சிடப்பட்ட நூல்கள் அல்லது துண்டுப்பிரசுரங்களில் வழங்கப்படுகிறது. மேலும் இணையத்தில் உள்ள வலைத்தளங்களில் சுருக்கமாகக் கூறப்படுகிறது.  
இத்தகைய தல புராணங்களில் பல, ஒரு கோயில் கருவறை மூலவர் அந்த இடத்தில் எப்படி வந்தது, அத்தலத்தில் நிகழ்த்தப்பட்ட தெய்வத்தின் செயல்கள் அல்லது ஒரு துறவி அல்லது பக்தர் அந்த இடத்தில் தெய்வத்தால் எவ்வாறு ஆசீர்வதிக்கப்பட்டார் என்பது பற்றிய விவரிப்புகளை வழங்குகிறது. அவை கோவிலில் வைக்கப்பட்டுள்ள மூலவருக்கும், பிற தெய்வங்களின் மூர்த்திகளுக்கும் இடையிலான உறவையும் விளக்கக்கூடும். அக்கோயில் செய்ய பரிந்துரைக்கப்பட்ட சடங்கு வழிபாட்டு வடிவங்களும், அந்த தல கோயில் வழிபாட்டில் ஈடுபடுவதற்கு ஒருவர் பெறும் புண்ணியமும் பெரும்பாலும் விரிவாகக் கூறப்படுகிறது. இத்தகைய தல புராணங்கள் பொதுவாக ஒரு தெய்வத்தின் மகிமையை புகழ்ந்து பேசுகிறது. மேலும் அந்த தெய்வத்தின் வழிபாடு மிகவும் நன்மை பயக்கும் என்று கருதுகிறது.  
தல புராணங்கள் மூன்று முக்கிய கருப்பொருள்களாக வகைப்படுத்தப்பட்டுள்ளது. அவைகள்: தீர்த்தம், கோஷ்டம் மற்றும் தெய்வம் ஆகும்.
தல புராணங்கள் தென்னிந்தியாவில் அதிகமாகக் காணப்படுகிறது. அங்கு ஆதிக்கம் செலுத்தும் இந்து சமயப் பிரிவுகள் வைணவம் மற்றும் சைவம் ஆகும். தமிழ்நாட்டில் தல புராணத்தை தல வரலாறு என அழைக்கப்படுகிறது.  
வைணவத் தல புராணங்கள் 12 ஆழ்வார்களைச் சேர்ந்த ஸ்ரீவைஷ்ணவப் பாரம்பரியத்துடன் தொடர்புடையவை. இந்தியா முழுவதும் பரவியுள்ள திருமாலின் 108 புனித தலங்களான திவ்ய தேசங்கள் ஒவ்வொன்றும் அதனுடன் தொடர்புடைய தல புராணத்தைக் கொண்டுள்ளது. ஆழ்வார்கள் இந்த ஆலயங்களுக்குச் சென்று திருமால் மற்றும் அவரின் 10 அவதாரங்களையும் புகழ்ந்து பாடியுள்ளனர். அவர்களின் பாடல்களை நாலாயிர திவ்யப் பிரபந்தம் என்று அழைக்கப்படுகிறது.  
தமிழக சைவத் தல புராணங்கள் சிவன் கோயில்களின் தோற்றம் மற்றும் மரபுகளைப் பற்றி கூறுகிறது. சைவத்தில் ஏராளமான தல புராணங்கள் உள்ளது. அவற்றில் பெரும்பாலானவை வடமொழியில் எழுதப்பட்டு, தமிழில் மொழி பெயர்க்கப்பட்டுள்ளது. தமிழ்நாட்டில் உள்ள 275 சிவத் தலங்கள் ஒவ்வொன்றும் தமக்கென தனி தல புராணங்களைக் கொண்டுள்ளது. அவைகள் தமிழ் இந்து சமய இலக்கியப் படைப்புகளான தேவாரம் மற்றும் திருவாசகத்தில் பிரபலமாகப் போற்றப்படுகிறது.  
19ஆம் நூற்றாண்டில் மகா வித்துவான் மீனாட்சிசுந்தரம் பிள்ளை இயற்றிய தல புராணங்கள் வருமாறு:
- கோவிலூர் புராணம்
- அம்பர் புராணம்
- திருபெருந்துறை புராணம்
- திருக்குடந்தைப் புராணம்
# தல வரலாறு

## சில தல புராணங்கள்

- சிதம்பர புராணம்
- திருப்பரங்கிரிப் புராணம்
- திருவிளையாடல் புராணம்
- சேது புராணம்
# தேசிய வடிவமைப்பு மற்றும் ஆராய்ச்சி மன்றம்

**தேசிய வடிவமைப்பு மற்றும் ஆராய்ச்சி மன்றம்** *(National Design & Research Forum)* என்பது கூட்டு இடைநிலை ஆராய்ச்சி மற்றும் மேம்பாட்டை ஊக்குவிக்கும் ஒரு முதன்மையான இந்திய ஆராய்ச்சி மற்றும் மேம்பாட்டு அமைப்பாகும். பெரிய இடைநிலை இந்திய தொழில்நுட்ப ஆராய்ச்சி திட்டங்களின் தொழில்நுட்ப ஆராய்ச்சி வடிவமைப்பு, மேம்பாட்டு உற்பத்தி புதுமை மற்றும் திட்ட மேலாண்மை ஆகியவற்றில் இம்மன்றம் தீவிரமாக ஈடுபட்டுள்ளது.  
தேசிய வடிவமைப்பு மற்றும் ஆராய்ச்சி மன்றமானது 1967 ஆம் ஆண்டு சூன் மாதம் இந்திய பொறியாளர்கள் நிறுவனத்தால் தொழில்நுட்ப ஆராய்ச்சி மற்றும் மேம்பாட்டிற்கான ஒரு தன்னாட்சி மன்றமாக நிறுவப்பட்டது. முன்னர் இந்நிறுவனம் தேசிய வடிவமைப்பு பொறியியல் மன்றம் என்ற பெயரால் அழைக்கப்பட்டது. இந்திய மாநிலமான கர்நாடகாவின் பெங்களூரு நகரத்தில் அமைந்துள்ளது.  
தேசிய வடிவமைப்பு மற்றும் ஆராய்ச்சி மன்றத்தின் கூட்டு ஆராய்ச்சி சுற்றுச்சூழல் அமைப்பு - தேசிய வடிவமைப்பு மற்றும் ஆராய்ச்சி மன்றம் கூட்டமைப்பு கல்வி தொழில் மற்றும் ஆராய்ச்சி நிறுவனங்களைச் சேர்ந்த 80 எண்ணிக்கைக்கும் மேற்பட்ட கூட்டாளர்களைக் கொண்டுள்ளது. மேலும் 32 ஆராய்ச்சி திட்டங்களை முன்னேற்றியுள்ளது.  
தற்போது இந்நிறுவனத்தின் தலைவராக முனைவர் மயில்சாமி அண்ணாதுரை தேசிய பேரிடர் மீட்புப் படையின் ஆளுநர்கள் குழுவின் தலைவராக செயல்படுகிறார். பாதுகாப்பு ஆராய்ச்சி மற்றும் மேம்பாட்டு அமைப்பின் அறிவியல் அறிஞர் வி. டில்லிபாபு 2019 ஆம் ஆண்டு சூன் மாதம் முதல் தேசிய பேரிடர் மீட்புப் படையின் இயக்குநராக உள்ளார்.
# தேசிய வடிவமைப்பு மற்றும் ஆராய்ச்சி மன்றம்

## தேசிய வடிவமைப்பு மற்றும் ஆராய்ச்சி மன்றத்தின் கூட்டமைப்பு

### செயல்பாடுகள்

;ஆராய்ச்சி மற்றும் மேம்பாடு
- நுண்ணிய, நானோ மற்றும் உயிரி அமைப்பியல்
- மலிவு விலையில் சுகாதாரப் பராமரிப்புக்கான மருத்துவ சாதனங்கள் மேம்பாடு
- இடைமுக உயிரியல் மற்றும் பொறியியல்
- வேதியியல், உயிரி மருத்துவம் மற்றும் உயிரி உணரிகள் உள்ளிட்ட சமூக பயன்பாடுகளுக்கான உணரிகள் மற்றும் உணரிகள்
- தேசிய நுண் காற்று வாகனங்கள் திட்டம் (என்.பி.எம்.ஐ.சி.வி)
அமைப்பு மற்றும் அமைவிடம் அடையாளக் குழு படபடக்கும் இறக்கை (எம.ஐ.சி.அ.வி)
- எரிபொருள் மின்கலங்களின் மேம்பாடு
- விரைவான முன்மாதிரி மற்றும் கருவி
;தேசிய வள வசதிகளாக ஆராய்ச்சி உள்கட்டமைப்பு மற்றும்-ஆய்வகங்கள்
- புரோட்டோலேப் (முன்மாதிரி மற்றும் உற்பத்திக்கான முப்பரிமான அச்சிடப்பட்ட சி.என்.சி இயந்திரம்.
- மத்திய அரசின் ஒருங்கிணைந்த ஆய்வக அமைப்புகள் பொறியியல் மற்றும் உருவகப்படுத்துதல் மூலம் பலதுறை அமைப்புகளின் வடிவமைப்பு
- என்.பி. - எம்.ஐ.சி.ஏ.வி. களுக்கான தொழில்நுட்ப வசதிகள்
;அறிவு பகிர்வு மற்றும் வலைப்பின்னல்
- எம்.ஐ.சி.ஏ.வி களுக்கான தேசிய மற்றும் சர்வதேச பறக்கும் போட்டிகள்
- பல்வேறு பொறியியல் துறைகளைச் சேர்ந்த நிபுணர்கள் மற்றும் ஆராய்ச்சியாளர்களை ஒரு பொதுவான தளத்தில் கொண்டுவர முதன்மையான தொழில்நுட்ப வலையமைப்பு மற்றும் கூட்டு அமர்வுகளை ஏற்பாடு செய்தல்
சமகால தொழில்நுட்பங்கள் குறித்த தனிக்கட்டுரைகள்
- வடிவமைப்பு விருதுகள் - தேசிய வடிவமைப்பு விருதுகள் மற்றும் மாணவர் வடிவமைப்பு விருதுகள்
- பங்களிப்பு
;தேசிய வடிவமைப்பு மற்றும் ஆராய்ச்சி மன்றத்தின் வெற்றிகள்
- பல்துறை தொழில்நுட்பங்களின் மேம்பாடு- வெடிபொருட்கள் மற்றும் வாயுக்களைக் கண்டறிவதற்கான உயிரி உணர்விகள், நுண் காற்று வாகனங்களுக்கான, உயிரி-எரிபொருள் செல்கள் மற்றும் மடிப்பு இறக்கை தொழில்நுட்பங்கள் மலிவு விலையில் இரத்த அழுத்த அளவீட்டு சாதனங்களை உருவாக்குவதற்கான புதுமையான தொழில்நுட்பங்கள்.
- தயாரிப்புகள் - மிக நுண்ணிய காற்று வாகனங்களுக்கான நுண்ணிய மோட்டார்கள், புதுமையான தொழில்நுட்பங்களைப் பயன்படுத்தி ஊடுருவாத குளுக்கோமீட்டர்.
;காப்புரிமைகள் மற்றும் அறிவு சார் சொத்து
# மூழ்கடிக்க முடியாத சாம்

**ஆஸ்கர்** (இது **அன்சிங்கபிள் சாம்** (*Unsinkable Sam*, அதாவது **மூழ்கடிக்க முடியாத சாம்** என்றும் அறியப்படுகிறது) என்பது ஒரு கப்பல் பூனையாகும். இது இரண்டாம் உலகப் போரின்போது கிரிக்ஸ்மரினா மற்றும் அரச கடற்படை ஆகிய இரண்டிலும் வளர்ப்புப் பூனையாக இருந்ததாகக் கூறப்படுகிறது. இது 1941 இல் மூழ்கிய ஜெர்மன் போர்க்கப்பலான *பிஸ்மார்க்*, பிரித்தானிய நாசகார கப்பலான எச்.எம்.எஸ்.கோசாக், பிரித்தானிய விமானம் தாங்கி கப்பலான எச்.எம்.எஸ்ஆர்க் ராயல் ஆகிய மூன்று கப்பல்கள் சிலமாத இடைவெளியில் மூழ்கியபோதும் அவற்றிலிருந்து உயிர் தப்பியதாக கூறப்படுகிறது. 1941 ஆம் ஆண்டு *ஆர்க் ராயல்* மூழ்கிய பிறகு, ஆஸ்கரின் ஒளிப்படங்கள் உட்பட, இதன் கதையின் சமகால அறிக்கைகள் பரவலாக விளம்பரப்படுத்தப்பட்டாலும், அந்தப் பூனை *பிஸ்மார்க்* அல்லது *கோசாக்* கப்பல்களில் இருந்ததாக்க் கூற எந்த உறுதியான ஆதாரமும் இல்லை.
# மூழ்கடிக்க முடியாத சாம்

## சமகால அறிக்கைகள்

1941 நவம்பர் 14 அன்று, விமானம் தாங்கிக் கப்பலான எச்.எம்.எஸ்.ஆர்க் ராயல், ஜிப்ரால்டரிலிருந்து சிறிது தொலைவில் டார்பிடோ தாக்குதலுக்கு உள்ளாகி மூழ்கியது. அங்கு அது பெர்பெச்சுவலில் நடவடிகைக்காக மால்ட்டாவிற்கு வானூர்திகளை ஏற்றிச் சென்றுவிட்டு திரும்பிக் கொண்டிருந்தது. அதே நாளில் அக்கப்பல் மூழ்கியது குறித்து அறிவிக்கப்பட்டது, இரண்டு நாட்களுக்குப் பிறகு நவம்பர் 16 அன்று அட்மிரால்டி ஒரு மனிதர் மட்டுமே கொல்லப்பட்டதாக உறுதிப்படுத்தினார். கப்பலில் இருந்த ஆறு பூனைகளில் "பெரும்பாலானவை" காப்பாற்றப்பட்டதாக செய்தித்தாளில் செய்தி வெளியானது.  
நவம்பர் 18 அன்று ஜிப்ரால்டரிலிருந்து வந்த ராய்ட்டர்ஸ் செய்தி நிறுவனத்தின் செய்தியில், *ஆர்க் ராயல்* மூழ்கிய பிறகு, ஒரு பலகையின் மீது ஒரு கருப்புப் பூனை ஏறி நின்று கொண்டிருப்பது கண்டுபிடிக்கப்பட்டதாகக் கூறியது; அது "ஆஸ்கர்" என்று அடையாளம் காணப்பட்டது, முன்பு அது *பிஸ்மார்க் கப்பலில்* செல்லப் பிராணியாக இருந்தது. இப்பூனை நாசகாரக் கப்பலான எச்.எம்.எஸ். ஆல் மீட்கப்பட்டது.அது மூழ்குவதற்கு முன்பு ஒரு கட்டத்தில் *ஆர்க் ராயல்* கப்பலுக்கு மாற்றப்பட்டது. சில நாட்களுக்குப் பிறகு *யார்கசயர் போஸ்ட்* இதழ் உயிர் பிழைத்த மூவருடன் நடத்திய நேர்காணலில், "கப்பலின் இரண்டு பூனைகளும்" காப்பாற்றப்பட்டதாக ஒரு அதிகாரி கூறியதாக மேற்கோள் காட்டப்பட்டியது, "ஆஸ்கார் முன்னர் பிஸ்மார்க் கப்பல் குழுவினரின் செல்லப்பிராணி". (கப்பலில் இருந்த பூனைகளின் எண்ணிக்கை வெவ்வேறு அறிக்கைகளில் வேறுபட்டிருந்தன. கப்பல் மூழ்கியதை நேரில் பார்த்த *டெய்லி எக்ஸ்பிரஸ்* இன் பத்திரிகையாளர், பெயரிடப்படாத ஒரு பூனை, "பத்திற்கும் மேப்ட்டவைகளில் ஒன்று", எடுத்துச் செல்லப்பட்டது என்று குறிப்பிட்டார்.)  
திசம்பர் தொடக்கத்தில் "ஆஸ்கார்" பத்திரிகைகளில் மீண்டும் இடம்பெற்றது. இது டெர்ரியில் உள்ள மாலுமி ஓய்வு விடுதிக்குக்கு கொண்டு செல்லப்பட்டு அங்குள்ள மேலாளரான என்னிஸ்கோர்த்தியின் மார்கரெட் ஹில்லுக்கு வழங்கப்பட்டதாக வடக்கு ஐரிஷ் பத்திரிகைகளில் செய்தி வெளியானது. இந்த செய்தி அறிக்கைகளில் ஒன்று, இது *கோசாக்* கப்பல் மூழ்கியபோது கப்பலில் இருந்தது, எனவே இனி அதற்கு கப்பல் வேண்டாம் என்று மாற்றப்பட்டது என்று செய்தியை சுவாரசியப்படுத்தியது. 1942 பிப்ரவரியில், ஹில் அமெரிக்க தொழில்நுட்ப வல்லுநரான பால் பூன் என்பவரை மணந்தார். போருக்குப் பிறகு ஆஸ்கரை தன்னுடன் அமெரிக்காவிற்கு அழைத்துச் செல்ல திட்டமிட்டுள்ளதாக அறிவித்தார். மார்ச் மாதத்தில், டெர்ரியிலிருந்து ஆர்ம்ட் ஃபோர்சஸ் வானொலியில் ஒளிபரப்பான ஒரு நிகழ்ச்சியின் இநு கலந்துகொண்டது, அங்கு "ஆஸ்கார் மில்லியன் கணக்கான நேயர்களுக்கு கேட்கும் விதமாக ஒலி எழுப்பியது".
# ஓமசு

**ஓமுசு** (*Omus*) என்பது புலி வண்டுகளின் ஒரு பேரினம் ஆகும். இப்பேரினம் துணைக்குடும்பமான சிசிண்டலினேயின் கீழ் வகைப்படுத்தப்பட்டுள்ளது. இதன் சிற்றினங்கள் இருண்ட நிறத்தில், இரவாடி உயிரிகளாகவும், பறக்க முடியாதவைகளாகவும் உள்ளன. அனைத்து சிற்றினங்களும் வட அமெரிக்கா மேற்கு கடற்கரையில் வாழ்கின்றன.  
}}
# பெங் சியாங்யியன்

**பெங் சியாங்யியன்** (*Peng Xiongjian*) என்பவர் சீனாவைச் சேர்ந்த ஒரு சதுரங்க வீரராவார். 2000 ஆம் ஆண்டில் சீனாவின் பன்சிகுவா நகரத்தில் பிறந்தார். சென்சென் பல்கலைக்கழகத்தில் படித்து வருகிறார்.  
கட்டா காம்சுக்கி மற்றும் வாங் ஆவோவைப் போலவே, பெங் முதலில் பன்னாட்டு சதுரங்க மாசுட்டர் பட்டத்தைப் பெறாமலேயே கிராண்ட்மாசுட்டர் ஆனார். தனது கிராண்டுமாசுட்டர் விதிமுறைகளை பின்வரும் இடங்களில் அடைந்தார்:  
2017 ஆம் ஆண்டு ஏப்ரல் மாதத்தில் சாங்காய் ஐவான் கோப்பை போட்டியில் பெங் லியு யான் மற்றும் வாங் டோங்சென் ஆகியோருடன் இரண்டாவது இடத்தைப் பிடித்தார்.  
2020 ஆம் ஆண்டு சூன் மாதத்தில் ஆசிய இளையோர் இணையவழி சதுரங்க வெற்றியாளர் போட்டியில் பெங் 5 ஆவது இடத்தைப் பிடித்தார்.  
2023 ஆம் ஆண்டு சூலை மாதத்தில் பெங் 56ஆவது பீல் எம்டிஓ சதுரங்க விழாவில் 4ஆவது இடத்தைப் பிடித்தார். இறுதிச் சுற்றில் பு சியாங்சிக்கு எதிராக சமநிலை முடிவை ஈட்டிய பிறகு பன்னாட்டு மாசுட்டர் விதிமுறையைப் பெற்றார்.
# சந்தியா ரே

**சந்தியா ரே** (*Sandhya Ray*-பிறப்பு சனவரி 4,1974) என்பவர் இந்திய அரசியல்வாதியும் நாடாளுமன்ற உறுப்பினரும் ஆவார். இவர் பாரதிய ஜனதா கட்சியின் உறுப்பினராக 2019 முதல் மத்தியப் பிரதேசத்தின் பிந்தில் இருந்து இந்திய நாடாளுமன்றத்தின் கீழ் சபையான மக்களவை உறுப்பினராகத் தேர்ந்தெடுக்கப்பட்டார். இவர் 18ஆவது மக்களவையில் தலைவர் குழுவில் உறுப்பினராகவும் உள்ளார்.  
2024ஆம் ஆண்டு நடைபெற்ற இந்திய மக்களவைத் தேர்தலில், சந்தியா ரே இந்திய தேசிய காங்கிரசின் பூல் சிங் பரையாவினை 64,840 வாக்குகள் வித்தியாசத்தில் தோற்கடித்தார்.
# சந்தியா ரே

## தனிப்பட்ட வாழ்க்கை

ரே, சபாரம் தைங்குரியா (தந்தை) ராம் கட்டோரி பாய் தைங்குரியா (தாய்) இணையோரின் மகளாக மத்தியப் பிரதேசத்தில் உள்ள மொரேனா கம்ராவில் பிறந்தார். போபாலில் உள்ள சிவாஜி பல்கலைக்கழகம், பர்கத்துல்லா விசுவவித்யாலயா, போபாலில் அமைந்துள்ள அரசு மாநில சட்டக் கல்லூரியில் (முதுகலை கலை, இளநிலைச் சட்டம்) கல்லூரி படிப்பினை முடித்துள்ளார். இவர் சுமன் ரேயை ஏப்ரல் 16,1984 அன்று திருமணம் செய்து கொண்டார். இவருக்கு இரண்டு மகன்களும் ஒரு மகளும் உள்ளனர். ரே வழக்கறிஞரும் விவசாய நிபுணரும் ஆவார்.
# மல்லிகார்ஜுனா பண்டிதராத்யுடு

## இளமை வாழ்க்கை

மல்லிகார்ஜுனா ஆந்திரப் பிரதேசத்தின் கிழக்கு கோதாவரி நகரத்தில் அமைந்துள்ள திரக்சாரமம் என்ற ஊரில் கிபி 1110 இல் ஒரு சைவக் குடும்பத்தில் பிறந்தார். இவரது பெற்றோர் பீமன்னா பண்டிதர் மற்றும் கௌராம்பாள் ஆவர். இவரது தந்தை ஐந்து பஞ்சராம சேத்த்திரங்களில் ஒன்றான திரக்சாரமத்திலுள்ள பீமேசுவர சுவாமி கோயில் பூசாரியாக இருந்தார். இந்த இடம் ‘தெற்கின் காசி’ என்றும் அழைக்கப்படுகிறது. கோடிப்பள்ளியைச் சேர்ந்த ஆராத்யதேவர் என்பவரிடம் கல்வி கற்றார். அவரிடமிருந்து சைவ சமயம் பற்றிய அறிவைப் பெற்றார். இவரது பிறந்த நாள் சில சைவ மக்களால் திருவோணம் அன்று கொண்டாடப்படுகிறது.
# மல்லிகார்ஜுனா பண்டிதராத்யுடு

## படைப்புகள்

மல்லிகார்ஜுனா *சிவதத்வசாரமு* என்ற நூலை எழுதினார். இது தெலுங்கில் முதல் சுயாதீநானே சோடா.இது 489 சிறு செய்யுள்களைக் கொண்டுள்ளது. மேலும், சைவம் பற்றிய தகவல்களைக் கொண்டுள்ளது. பின்னர் இந்த படைப்பை இவரே கன்னடத்தில் மொழிபெயர்த்தார். இது தெலுங்கு இலக்கியத்தின் ஆரம்பகால சதங்களில் ஒன்றாகும். : இவரது படைப்புகள் தெலுங்கு இலக்கியத்தின் 'சிவ கவி சகாப்தத்தில்' வைக்கப்பட்டுள்ளன. இது கிபி 1100 முதல் கிபி 1250 வரையிலான காலத்துடன் ஒத்திருக்கிறது. நன்னே சோடர், மல்லிகார்ஜுனா மற்றும் பால்குரிகி சோமநாதர் மூவரும் சிவகவிதிரயம் (அதாவது சைவ கவிஞர்கள் மூவர்) என்று குறிப்பிடப்படுகிறார்கள். இந்த மூவரும் பிதுபார்த்தி கவிஞர்கள் மற்றும் யாதவக்குல அன்னமையா ஆகியோருடன் இணைந்து ஆந்திரப் பிராந்தியத்தில் வீர சைவ இயக்கத்தை வளர்ப்பதில் முன்னோடியக இருந்தனர். இலிங்கோபத்வ கத்யம், அமரேசுவர சதகம், கங்கா சகஸ்ரமாலை மற்றும் உருத்ரமகிமை ஆகியவை மல்லிகார்ஜுனாவின் வேறு சில படைப்புகளில் அடங்கும்.  
மல்லிகார்ஜுனா பசவரால் ஈர்க்கப்பட்டார். ஆந்திரப் பிராந்தியத்தில் அவரை பாராட்டிய முதல் தெலுங்குக் கவிஞராக இவர் கருதப்படுகிறார். வேத மரபுகள் மற்றும் வீரசைவ மதத்தின் கூறுகளை உள்ளடக்கிய ஆராத்யா பிரிவின் தோற்றத்திற்கும் இவர் பங்களித்தார். மல்லிகார்ஜுனா, ஸ்ரீபதி பண்டிதர் மற்றும் மஞ்சண்ணா பண்டிதர் (சிவலேங்கா என்றும் அழைக்கப்படுகிறார்கள்) ஆகியோர் ஆந்திரப் பிராந்தியத்தில் இடைக்காலத்தில் பண்டிதராத்ய சைவ பிரிவுகளை நிறுவியவர்களில் முக்கியமானவர்கள். இவர்கள் மூவரும் வீரசைவ பாரம்பரியத்தில் பண்டிததிராயம் என்று குறிப்பிடப்பட்டனர்.
# மல்லிகார்ஜுனா பண்டிதராத்யுடு

## சுயசரிதை

வீரசைவ கவிஞர் பால்குரிகி சோமநாதர் மல்லிகார்ஜுனாவின் வாழ்க்கை வரலாற்றைக் கொண்ட 'பண்டிதராத்யசரிதமு' என்ற நூலை எழுதினார். இந்த படைப்பு தெலுங்கு இலக்கியத்தின் சரித்திரகாவியம் வகையைச் சேர்ந்தது. இது பொதுவாக ஒரு குறிப்பிடத்தக்க ஆளுமையின் புகழ்பெற்ற வாழ்க்கை வரலாறுகளைக் கொண்டுள்ளது. ஆந்திரப் பத்திரிகா என்ற பத்திரிக்கையின் நிறுவனரும் சுதந்திரப் போராட்ட வீரருமான காசிநாதுனி நாகேசுவரர ராவ் அவர்களின் முன்முயற்சியின் மூலம், வரலாற்றாசிரியரும் தெலுங்கு அறிஞருமான சிலுகுரி நாராயண ராவ், பண்டைய பனையோலை கையெழுத்துப் பிரதிகள் மூலம் சோமநாதரின் இந்தப் படைப்பைத் தொகுத்தார். இது பின்னர் 1939 இல் பண்டிதராத்யசரித்திரம் என்ற பெயரில் வெளியிடப்பட்டது.
# மல்லிகார்ஜுனா பண்டிதராத்யுடு

## இதனையும் காண்க

- பால்குரிகி சோமநாதர்
- பசவர்
- வீர சைவம்